Gilbert Kenneth Jenkins

Gilbert Kenneth Jenkins, nado en Bristol, no condado inglés homónimo, o 2 de xullo de 1918, e finado en Richmond upon Thames, no condado de Surrey, o 22 de maio de 2005, foi un numismático británico e unha das figuras máis senlleiras da numismática do século XX. Na literatura numismática cítase adoito como G. Kenneth Jenkins.Morcom, John (2005).Arnold-Biucchi, Carmen (2005) . Páxina 41.Cribb, Joe (2015)."Gilbert Kenneth Jenkins (Biographical details)". The British Museum.

Jenkins foi conservador do Departamento de Moedas e Medallas do Museo Británico e está considerado como o maior experto en moeda da Antiga Grecia da xeración de numismáticos posterior á segunda guerra mundial.

 Historia 

 Formación e actividade antes da guerra 
Jenkins recibiu a súa educación secundaria na escola pública Bloxham School, en Oxfordshire, e posteriormente cursou os seus estudos universitarios na Universidade de Oxford. A súa vinculación coa numismática comezou durante a súa etapa universitaria en Oxford, a finais da década de 1930, cando estudaba Estudos Clásicos no Corpus Christi College desa institución académica. De aí accedeu a colaborar como investigador co gabinete numismático Heberden, do Museo Ashmolean, da man de insignes numismáticos como Humphrey Sutherland.  

En 1939 casou Cynthia Scott (falecida en 1985), con quen tivo un fillo e dúas fillas.Arnold-Biucchi, Carmen (2005) . Páxina 44.  

Os seus estudos e as súas investigacións suspendéronse durante a segunda guerra mundial, na que participou como oficial de Artillaría entre 1944 e 1946 no Sueste asiático. Ao final da contenda regresou a Oxford, onde se graduou en 1946, antes de comezar a súa etapa no seo do Museo británico, que durou máis de tres décadas, ata a súa xubilación en 1978.

 Jenkins no Museo Británico 
Pouco despois do seu ingreso no British Museum, Jenkins coñeceu e trabou amizade cun investigador de orixe india, A. K. Narain, da Escola de Estudos Orientais e Africanos, que estaba a redactar a súa tese de doutoramento acerca das moedas dos reinos gregos antigos dos territorios dos modernos Afganistán, Paquistán e a India. A implicación de Jenkins nese proxecto foi o que, finalmente, o levou a unha carreira ascendente dentro da institución. O seu primeiro libro (The Coin Types of the Saka-Pahlava Kings of India -1957- ) versaba sobre estes temas, e a el seguírono diversos artigos acerca das emisións monetarias indo-escitas e bactrianas, polos que foi recoñecido en 1966 coa medalla Akbar da Sociedade Numismática da India.Arnold-Biucchi, Carmen (2005) . Páxina 42.

Durante a primeira década de Jenkins no Museo Británico, traballando en conxunto con numismáticos da relevancia de Robert Carson, a súa reputación foi consolidándose grazas ao desenvolvemento que lles deu ás coleccións, a través de novas adquisicións, de maneira que en 1947 accedeu ao posto de axudante de conservador, en 1956 ao de conservador adxunto e, finalmente, en 1965 ao de conservador do Departamento de Moedas e Medallas. 

A súa segunda década trasladou o centro do seu interese investigador cara aos límites occidentais do mundo grego, en concreto as cuñaxes de Sicilia, España e África do norte.

En 1957 publicou o estudo dun tesouro de moedas cartaxinesas atopado no sur de Francia. George Miles, encargado de moeda oriental da American Numismatic Society, de Nova York, introduciuno no estudo da moeda ibérica. Logo dunha serie de artigos curtos acerca destes temas, Jenkins acometeu un proxecto investigador de gran calado sobre os metais preciosos de Cartago (en conxunto con R. B. Lewis), a partir do que se estableceu unha cronoloxía firme das emisións cartaxinesas.

 Recoñecementos 

1966: Medalla Akbar, da Numismatic Society of India.Arnold-Biucchi, Carmen (2005) . Páxina 43.
1973: Premio Lhotka, da Royal Numismatic Society."The Lhotka Memorial Prize". The Royal Numismatic Society.
1975: Medalla da Royal Numismatic Society."The Society’s Medal". Royal Numismatic Society.
1976: Medalla Huntington, da American Numismatic Society."Recipients of the Huntington Medal Award ". American Numismatic Society.
1979: Membro honorario da Sociedade Suíza de Numismática.
1980: Membro honorario da Royal Numismatic Society.
1991: Premio literario da Asociación Internacional de Numismáticos Profesionais."IAPN-Book Prize ". No sitio web de IAPN-AINP.

En 1992, Jenkins foi homenaxeado, xunto con Robert Carson, polos seus compañeiros do Departamento de Moedas e Medallas do Mueso Británico coa publicación dun volume na súa honra titulado Essays in Honour of Robert Carson and Kenneth Jenkins (Spink & Son. ISBN 978-0907605386), que tivo como editores a Martin Price, Andrew Burnett e Roger Bland.

 Publicacións 
A obra científica de Jenkins é moi abundante. Nela destacan monografías sobre emisións de Camarina, Gela (un dos seus libros máis salientables), a Sicilia cartaxinesa e as cuñaxes cartaxinesas de ouro e de electro. Publicou tamén un bo número de catálogos de coleccións públicas e privadas de toda Europa, numerosos artigos, e contribucións moi significativas en seminarios internacionais, convencións e congresos.Arnold-Biucchi, Carmen (2005) . Páxina 42-43."Jenkins, G. K. (Gilbert Kenneth) 1918-2005". WorldCat.

Tamén é salientable o seu labor como editor de libros sobre o seu obxecto de interese, así como colaborador ou co-editor de revistas como Journal of Hellenic Sudies (1950-1955) ou Numismatic Chronicle (1964-1955).

 Escolma de monografías 

 (1957): The Coin Types of the Śaka-Pahlava Kings of India. Numismatic Society of India. Varanasi.
 (1963): Carthaginian Gold and Electrum Coins. Con R. B. Lewis. Royal Numismatic Society. Special Publications, 2. Londres.
(1966): Coins of Greek Sicily. British Museum. Londres
(1966): The coinage of Abdera (540-345 B.C.). Con J. M. F. May e C. M. Kraay. Royal Numismatic Society. Special Publications, 3. Londres.
(1968): Essays in Greek coinage, presented to Stanley Robinson. Con C. M. Kraay. Oxford.
 (1970): The Coinage of Gela. De Gruyter. Berlín.
(1971): A catalogue of the Calouste Gulbenkian collection of Greek coins. Vol. I: Italy, Sicily, Carthage. Con M. de Castro Fundação Calouste Gulbenkian. Lisboa.
 (1972): Ancient Greek Coins. Putnam. Nova York.
(1980): The Coinage of Kamarina. Con U. Westermark. Special Publications, 9. Royal Numismatic Society, Londres.
(1983): Terina. Con R. Ross Holloway. Ed. Arte e Moneta. Bellinzona.
(1989): A catalogue of the Calouste Gulbenkian collection of Greek coins. Vol. II: Greece to East. Con M. de Castro. Fundação Calouste Gulbenkian. Lisboa.
(1997): Coins of punic Sicily. Schweizerische Numismatische Gesellschaft. Zúrich.

 Sylloge Nummorum Graecorum 

Jenkins foi un dos colaboradores no proxecto internacional Sylloge Nummorum Graecorum da Academia Británica, concibido inicialmente para a publicación dos catálogos das moedas da Antiga Grecia presentes tanto nas coleccións públicas como nas privadas de Gran Bretaña e posteriormente ampliado a diferentes países do mundo."Sylloge Nummorum Graecorum - Project". No sitio web do SNG británico. A esta serie corresponden dous dos seus libros:

 (1969): The royal collection of coins and medals. Danish National Museum. [42] North Africa. Munksgaard. Copenhague.
 (1979): The royal collection of coins and medals. Danish National Museum. [43] Spain-Gaul. Con A. Kromann. Munksgaard. Copenhague. ISBN  9788716028921

 Notas 

 Véxase tamén 

 Bibliografía 

 Arnold-Biucchi, Carmen (2005). "Nécrologique. Gilbert Kenneth Jenkins (2.07.1918 – 22.05.2005) ". En Compte rendu. Nº 52. Consello Internacional de Numismática. Páxinas 41-44.
Cribb, Joe (2015). "Kenneth Jenkins: Leading figure in the study of Greek coins". En The Independent. 3 de xuño.
Morcom, John. (2005). "Kenneth Jenkins. The British Museum's keeper of coins and medals". The Guardian. 28 de xullo.

 Ligazóns externas 

 Departamento de Moedas e Medallas do Museo Británico

Categoría:Nados en 1918
Categoría:Finados en 2005
Categoría:Numismáticos do Reino Unido
Categoría:Galardoados coa medalla da Royal Numismatic Society
Categoría:Persoas relacionadas co Museo Británico
Categoría:Persoas relacionadas co museo Ashmolean
Categoría:Alumnos da Universidade de Oxford
Categoría:Escritores do Reino Unido
Categoría:Historiadores do Reino Unido
Categoría:Personalidades sen imaxes